khistorydata/jeongjo-sjw-relations huggingface dataset:
정조 21년 · 목
右議政李秉模曰伏見前承旨丁若鏞自明之疏則其辭絕悲其情亦慽而第其經傳之工本所欠闕故引喩之際多不當理如曰孟子之闢楊墨朱子之闢蘇陸云云者雖出於斷章取義而邪學本不可以異端論只是虞書所謂寇賊奸宄之類士師所當劓殄而無遺者也豈可與楊墨蘇陸比而同之哉文字罪人雖非厚風而此則事屬規警足爲渠遷善之一助施以罷職之典以示警責之意好矣予曰渠方如蟄聞雷如絕復蘇其在方長不折之義何必如是乎其疏中文法欲爲醇厖而有未盡醇厖處渠方以痛泣悔艾之意有此號籲之章則其所竭力致意豈或歇後而乃引譚元春輩語蓋由蒙習之不端因致識理之不明大抵如丁若鏞者幼時不爲先讀經傳只誦班馬此皆其受病處也邪學之弊曾對左相亦有言此弊使之釐正而予則曰不可以刑法治之大明升則螢爝自息元氣實則外邪不干若能內修外樣先治根本使詩禮家人皆守故家之遺風不失禮敎之防範則彼亦將不期熄而自熄顧今世道日降正學不明擊跽曲拳豈必眞儒予之此言固是衰世有激之論而實則今之所謂享神之節全欠誠敬徒知拜跪薦獻其愈於邪學之不祭也者幾希予雖不盡誣一世而今之士大夫大率不免先利欲而後仁義滔滔幾皆然矣而此類之中有席勢而爲之者有累代而沈淪者旣不能使人心翕服則一種落拓無檢有才莫施之流自知其擯不得用往往流入於邪說者自非才分超絕者亦何以外入乃爾耶用人之偏倚此亦朝廷之過也若鏞之才則固難矣而自初用工多在於非僻不經之書故沈溺至此然旣已自悔則便屬先病後瘳字句間小疵亦何足齗齗乃爾渠必以楊墨之無父無君取喩於邪學而楊墨之學本亦出於仁義聖人之辭而闢之只爲其流弊之必至於是耳雖然西學當初說敎蓋以海外窮僻去禽獸不遠之地而能說夭人性命往往有後儒所不及若非資質之過人亦豈能如是而只緣用處之差殊一傳再傳加之以種種邪妄因緣百出異端之中復生異端蔓延至今駸駸然驅人入於夷狄禽獸之域耳邪學固無論予所絕憤者卽向所謂譚元春輩誤盡一世之人甚於邪學夫鍾譚之時何許時也文體邪正有關國運今之爲人父兄者苟有憂國之誠欲使家邦竝享億萬年無疆之休則豈忍使子弟耽看此書痼其心術乎滔滔已久固非一葦可抗而唐肆購書之禁鑄所印書之役亦皆予苦心所在我東册紙重大難以臥看而唐本體輕便於臥閱此亦誤人之一端況我東所有諸書優足爲學何必更求別本予非不知盡取明季以後稗官小說焚之通衢亶合於火其書之義而爲慮搜索之難悉故至今不爲矣今世文體之漸下苟究其本則如息庵農巖者不得辭其責矣息庵則自詡以冠冕玉佩而反啓我東明文之弊農巖之文固所許與而乃以先正之低視明文至謂之不觀其書而然者實爲慨然矣夫鄕人之脫去鄕人本色有京華習氣者不必是好底人物以我國之文而强效中華之套亦豈是好底文字乎今之文體決非治世之音雖謂之擧一世無文可也風氣之使然乎抑人不讀書專趨簡便而然乎時運若好則亦豈無反淳之道也近來年少者聞陸放翁三字輒不覺掩口失笑予之欲印杜陸二律蓋出矯俗之意而朱書陸奏史記八子之前後選印亦有深意存焉今人筋力不如古人全帙之書每難着工故簡其篇帙俾便誦讀庶幾有眞積力久反漓回淳之效昔夫子刪詩書故詩有逸詩書有逸書蓋文字博則難爲工約則易爲力也不然則以夫子之聖豈或捨博而取約乎追計三數千年之前眞氣融結之時猶尙如此況今人乎此所以不嫌其選之愈出而愈約也惟予斷斷此心可質神明雖不敢望其速效而庶幾有識予心者矣如八子百選等書或謂其多有當入而不入不當鈔而鈔者云人之所見固難歸一而設使有之何害其先讀此書後看全帙也秉模曰書必多讀然後文亦有氣而近來讀書者絕罕御定册子若能熟讀則豈無顯效乎邪學之禁不可專用刑罰聖敎誠然而近來一種愚民率多陷溺極可悶矣予曰愚民亦不過觀而效之耳吾東方維持鞏固專由名分之至嚴而無知頑民見其蔑棄上下之分遂靡然從之此所以惑人尤甚流弊已然欲以威刑驅之則徒致擾亂而已古昔聖人驅虎豹犀象而不驅蚊䖟蠅蚋之屬蓋中國至大吾道之外雖非邪學如羽士道流甚多而不過如蚊䖟蠅蚋不足爲害我東偏小旣不能容其弊益甚今之言禁邪學者必曰殺之彼固死不足惜而終無丕變之效則夫豈若人其人之爲盡善乎予故曰闢邪則先治本原之地用舍則不求赫赫之譽至於民事則痛革盡分之法申嚴屠牛之禁在今急務只此三四事而已近日用舍之政或謂其不足於錯枉而二十年來朝著間氣像便同呻吟四起瘡痍未完之時且於目下亦無大枉之可錯故謹守此箇規模雖近牽補架漏而此外亦無他道予所謂不求赫赫之譽者正以此也至若牛禁一事故相在時擔當爲之而營邑之臣若能善爲奉行則豈不能去其太甚乎近古以上公坐會飯不食牛肉國忌齋戒朝官皆兩日蔬食先朝初年猶如此云矣唯大享之太牢進宴之大膳乃用牛肉卽古人無故不殺牛之義而今則此法蕩然如各宮房皆有所屬牛肆視作應然之事如有執法有司之臣先自宮房屬肆而嚴加操切則豈有冒濫之弊乎近日雨暘之適願予則以爲牛禁之效欲爲下敎申禁而此亦與酒禁無異旣不擧一世一切禁斷則反有屑越之慮姑不下敎似此禁條卽有司存豈可更煩朝令乎
정조 21년 · 목
諭善尹得孚入見如儀內閣直提學李晩秀原任直閣南公轍隨入講說見講學廳日記
정조 21년 · 강
命迎華驛設始物力以海西水營所管小米三千石劃付該驛以耗條從便區處其不足之數就本米元數耗條中逐年充給
정조 21년 · 목
右議政李秉模啓言卽見水原留守趙心泰所啓則以爲迎華驛設始物力以嶺湖加分耗米各三千石區劃矣湖南則以加分耗不足無以充上云從他拮据準數區劃爲辭矣海西水營所管軍糧小米爲二萬一千八百餘石就此中限三千石劃付該驛每年耗條三百石待該驛往復出給以爲從便區處之地而此穀乃是半留半分穀也三千石一年耗條不過爲一百五十石則不足爲一百五十石此則就本米元數耗條中逐年充給如或自該驛欲爲全數區處則亦依其願準劃三千石之意請分付從之
정조 21년 · 강
命華城修城錢五千兩以禁營封不動中推移區劃
정조 21년 · 목
禁衛大將徐有大啓言華城修城物役以禁御兩營會外錢各五千兩區劃而臣營本無會外名色封不動中請推移以送從之
정조 21년 · 강
命島配罪人李柱溟李周奭放送
정조 21년 · 목
右議政李秉模啓言臣於島配罪人李柱溟事竊有所懷年前處分寔出於淸嚴齋所痛懲後弊之聖念而第聞本事頗有爽實驪鄕之人多以爲冤渠固不足道而每仰止仁之德或慮一夫之不獲故敢達矣敎以然則放送李周奭亦可謂五十步百步之間一體放送
정조 21년 · 강
備邊司以蔘包節目啓
정조 21년 · 목
備局啓言蔘包節目今方成出別單書入而更爲採探物情則一年一百五十斤不無過多之慮故以一百二十斤酌定自今年曆行爲始依此施行之意請分付該院及灣府允之○蔘包節目譯官八包之以蔘充入古例則然而間因蔘貴以銀代之此是隨時制宜之政而挽近以來銀貨絕貴一行之包十空八九譯官之凋弊無復餘地今此銀蔘通同充包之命寔出於軫念之至意其在對揚之道不可不講究責效之方俾免有名無實之患採探物情成出節目以爲永久遵行之地一包蔘斤數每年酌定以一百二十斤分排於節使及曆行節使則定以九十斤曆行則定以三十斤而若有別使與別咨官之行則別使毋過三十斤別咨行毋過十斤以元定數之外磨鍊而蔘貨貿遷自有定時別行與咨官之行俱無定時如可及時則元定一百二十斤外許其帶去若或後時則勿爲擧論一包蔘折銀參量物情折衷酌定寧少無多然後庶可無弊亦足有效每一斤折銀定以夭銀百兩一節行定數九十斤則勿論譯官外司與裨將一從包數三千兩包窠則定以三斤二千兩包窠則定以二斤如是分排之後間或有行中員額加減之時則隨其數量宜加減於元定之數而至於灣上軍官二人則不計一行八包之充不充渠輩包窠則年年準充蔘包一款更勿擧論一包蔘定數之後防奸竇禁潛越之方令該院另加講究嚴立科條報備局施行一未盡條件追後磨鍊
정조 21년 · 강
慶尙監司李亨元以咸昌縣官庭拔劍罪人吳再權物故馳啓
정조 21년 · 목
該監司狀啓以爲咸昌縣監申光岳牒呈囚推罪人吳再權同推受刑之後添病物故云再權罪犯罔赦合施極律而屢年抵賴終致徑斃揆而情法未免失刑而受刑之後因病物故的實緣由馳啓
정조 21년 · 강
刑曹參判韓用龜疏辭新資賜例批
정조 21년 · 강
近日御定諸書校閱監印繕寫諸臣分等施賞
정조 21년 · 목
五經百選五册謄本校正懸吐校正朱書百選三册懸吐校正監印八子百選三册懸吐校正史記英選四册校正監印懸吐校正陸奏約選二册校正監印律英書題目杜律分韻二册印本校正寫本校正陸律分韻十三册印本校正寫本校正杜律句謄二册謄本校正陸律句謄八册謄本校正陸律分韻草本二册唐詩題海一百三册謄本校正春秋左氏傳十册校正鄕禮合編二册校正監印五倫行實四册校正監印一等直提學李晩秀象牙抄舌一個犀角套署一個油畵扇一柄淸暑六和湯五貼抄啓文臣金近淳申絢曺錫中洪奭周各犀角套署一個龍柱扇香一個淸暑六和湯四貼二等前承旨韓晩裕檳榔套署一個龍柱扇香一個淸暑六和湯三貼原任直閣金祖淳舊抄啓文臣李書九各檳榔套署一個象牙抄舌一個淸暑六和湯三貼檢校待敎沈象奎徐有榘各象牙抄舌一個龍柱扇香一個淸暑六和湯三貼三等行大護軍李時秀前承旨趙鎭寬金履翼舊抄啓文臣洪仁浩李勉兢金達淳李肇源兵曹參知睦萬中前府使成大中抄啓文臣吳泰曾金履永黃基天權晙金熙華各象牙抄舌一個淸心元六丸濟衆丹二十錠四等都總管李在學舊抄啓文臣丁若鏞李翼晉尹光顏金履喬宋知濂抄啓文臣徐俊輔金處巖金熙周金履載各檳榔套署一個淸心元五丸濟衆丹十五錠五等舊抄啓文臣李儒修丁若銓抄啓文臣趙萬元洪樂浚姜浚欽宋冕載洪命周柳台佐各龍柱扇香一個淸心元三丸濟衆丹十錠六等原任提學蔡濟恭原任直提學李秉模提學鄭民始沈煥之原任直提學徐浩修金載瓚徐龍輔鄭大容檢校直閣金勉柱原任直閣尹行恁南公轍李始源原任待敎李存秀各檳榔套署一個淸心元五丸濟衆丹十五錠賜給
정조 21년 · 목
諭善尹得孚入見如儀內閣直提學李晩秀隨入講說見講學廳日記
정조 21년 · 강
召見藥院提調沈煥之副提調李翼晉及諸承旨于誠正閣
정조 21년 · 목
藥院請診承旨持公事也
정조 21년 · 강
命貶下守令今日政差出一兩日內下送
정조 21년 · 목
敎曰政官牌招開政日期尙遠貶下守令之代今日政先爲差出待下批一兩日內下送
정조 21년 · 강
推吏曹參議魚用謙
정조 21년 · 목
政院以用謙違召捧傳旨敎以只推更爲牌招
정조 21년 · 강
命前假注書徐俊輔仍察廳任
정조 21년 · 강
有政吏曹參議魚用謙兵曹判書李祖源進
정조 21년 · 목
以朴載淳爲應敎趙義鎭爲長湍府使尹光顏爲寧越府使林夏喆爲楊根郡守洪先一爲鏡城判官安命遠爲陰竹縣監韓晩裕爲副總管
정조 21년 · 강
召見長湍府使趙義鎭楊根郡守林夏喆鏡城判官洪光一陰竹縣監安命遠于誠正閣
정조 21년 · 강
命華城御眞奉安閣袱褥諸種有頉處來頭奉審時更爲稟旨
정조 21년 · 목
內閣啓言卽伏見奉安閣兼令趙用鎭牒報則以爲今月二十五日奉安閣日次奉審時蓋袱裹袱褥席香封鋪陳有鼠嚙痕跡云莫重奉安處有此痕頉萬萬驚悚閣臣一員依節目卽爲進詣奉審後袱席諸種擇日修改當該兼令及衛將等不能恪謹守直之罪不可不重勘請竝令該府拿問處之敎以鼠從鼠穴往來非令與衛將之罪勿論袱屬來頭奉審時更爲稟旨
정조 21년 · 강
還給奉安閣兼令趙用鎭書啓
정조 21년 · 목
用鎭書啓以爲今月二十五日奉安閣日次奉審時外障子門閾上左邊合縫風紙處有小鼠穿鑿之痕故詳細奉審則作孔處僅容中指房內御榻排設間左邊障子壁㮼風紙處亦有往來之跡故細細奉審則蓋褓裹褓褥席香封鋪陳果有鼠嚙痕跡有頉處報于內閣與本府後錄上聞御榻紅紬甲蓋褓新有頉第一幅邊縫處以針尺長二寸廣五寸第三幅長二寸四分廣三寸第五幅下端長二寸五分廣一寸二分小小有頉四處樻上裹紅紬甲褓邊幅有頉處長二寸六分廣三寸四分中幅內外拱有頉處長二寸八分廣三寸三分小小有頉十二處褥席左邊中內外拱合縫處紫的外拱有頉處長二寸五分廣五分左邊稍中有頉處長一寸五分廣八分左右邊小小有頉四處內下香封上端封裹紙前有頉處又爲嚙破香囊撤露最底封紅緞一處內外拱俱小小有頉而方圓幾爲五分排設單席西邊有頉處方圓幾爲五分敎以兩官之柔不幹務麤反害事日前才有飭責之敎此書啓亦從爾麤氣中出來麝鼠咋痕曾亦知之勿防其竇以便出入則今以舊痕新痕張皇後錄如今潦暑公然起送兼別監者爾之所爲極涉劻攘厥竇爾或防之則厥鼠何以療飢鳥鼠之耗朝家不但不禁止亦皆計給趙用鎭者何惡於此鼠不念古人留飯之意者其可成說乎鼠咋之爲瑞徵屢試屢驗故大內深嚴之地楎椸蕇襡任渠縱橫往來大者如斗中如拳小如栗者不知其數鼠亦知恩尋往奉安之閣能效伎倆謂之瑞也亦宜此書啓還給啓其竇而許其出入爾之職銜旣書兼令則守僕不書兼別監此亦麤率之一端此後稍抑容氣隨處平心
정조 21년 · 강
命講學廳擧行司鑰一窠別監三人料布依吏隸例自今朔磨鍊
정조 21년 · 목
該廳啓言本廳書吏三人書寫一人使令二名水工一名料布依侍講院例令該曹題給行用之物依前例磨鍊別單書入別單一每朔日用白紙二卷單子紙一卷日記紙一卷一官用每朔黃筆三柄眞墨三丁書吏三人各白筆一柄眞墨一丁敎以陪吏之代以別監兼役使用則依吏隸例當有料布司鑰一窠別監三人料布今朔爲始磨鍊事分付
정조 21년 · 강
申禁京外儒生疏章濫呈之習
정조 21년 · 목
承旨金達淳啓言儒生章疏體段自別必也擧措得宜然後公議乃伸其有關於士風者非細而近來疏擧率多猥越干請恩澤無少難愼請諡請贈已屬法外而甚至於田結復戶等說而疏辭之屑慢事體之乖剌尤無可言子孫之不敢爲祖先疏籲自有令式章甫之爲人干恩亦毋敢爲之又有故相筵奏而法不如初人鮮師古種種煩瀆之擧不一而足其爲羞士林而損國體有不可言自今以後申明舊規另飭京外毋復有如前冒濫之弊似好矣從之○成均館啓言鄕外儒生輩不識國典之重疏體之嚴敢以猥越干恩之事私聚鄕生托名儒章如廣州生之請賜諡朔寧生之請復戶而傷國體羞士林於斯極矣爲泮任者能諭以事理不書謹悉則寧有此等之弊乎近日鄕外儒疏之謹悉通文四張竝卽收還爻周廣州疏頭幼學尹宅鉉施以停擧之罰書給謹悉之該掌議進士李魯謙亦停擧從今以後此等之疏勿書謹悉之意嚴飭東西齋臣昏謬不察致使鄕儒輩有此伏閤煩聒之擧不勝惶恐
정조 21년 · 강
遞漢城左尹鄭大容刑曹參議申光祐刑曹參議柳師模
정조 21년 · 목
因漢城府坐不坐單子敎以聞有實病左尹鄭大容許遞今日政差出○因刑曹坐不坐單子敎以詞訟劇任豈可等待其上來在外參議許遞前望單子入之待下批與新除亞尹牌招察任○因工曹坐不坐單子敎以雖曰閑司任所在重溟者豈司一味虛靡在外參議許遞
정조 21년 · 강
以李相璜爲刑曹參議前望也
정조 21년 · 목
政院以吏曹臺諫有闕政事取稟啓敎以當日爲之○以韓晩裕爲右尹李景溟爲工曹參議○再政以趙德潤爲執義
정조 21년 · 목
違召也○政院啓言執義趙德潤罷職傳旨啓下而陰竹縣監安命遠憲府無以署經未差之代請政官牌招開政差出允之敎以待開門出牌
정조 21년 · 강
命刑曹參議前望入之
정조 21년 · 목
刑曹參議李相璜違召政院捧入罷職傳旨敎以物無終棄況累不至可棄情旣暴而義已伸只推更爲牌招○相璜再違召政院捧入罷職傳旨敎以然則欲去則去其代前望單子入之
정조 21년 · 강
以金達淳爲刑曹參議前望也
정조 21년 · 강
遞右尹韓晩裕以尹弼秉代之前望也
정조 21년 · 목
敎曰右尹韓晩裕事務相妨許遞前望單子入之待下批待開門牌招
정조 21년 · 강
以魚用謙爲承旨徐邁修爲吏曹參判金祖淳爲參
정조 21년 · 강
命總戎哨官金德弼柳葉箭全布論賞更爲稟處
정조 21년 · 목
兵曹啓言總戎廳諸將官射講時北漢山城牙兵左哨官閑良金德弼柳葉箭連五巡全布別單啓下臣曹而有論賞草記事下敎矣取考謄錄則癸丑年守禦廳哨官出身鄭龍彬以小布連五巡全布特蒙賞加之典而今此金德弼則係是閑良請令本廳拔例施賞敎以更爲稟處
정조 21년 · 강
吏曹參議金祖淳陳疏賜批
정조 21년 · 목
政院啓言吏曹參議金祖淳飭敎之下來詣朝房終不承膺陳疏到院以齋日退却而極爲未安請從重推考允之敎而原疏入之○疏略曰臣向承見職中批之命猥暴平日之守言涉狂濫郵止恩罷手攅頂禮矢之以含珠結草不意又辱除旨臣且惶且駴天地之大人猶有憾者若爲臣今日道也今之忌諱不從官三字父詔其子兄勖其弟靑雲綠樹惟汝進進貪得者樂聞懶取者懷㥘滔滔流弊有非一葦可抗大抵父兄之於子弟望其立身明廷得有令名而今乃戒所當勸勸所當戒一切相反於同然之人情臣誠求其說而不得若謂朝家之好惡不在彼而在此云爾則臣雖駑劣亦嘗侍中淸燕承顧眄而奉警咳粗有管蠡之測願將千口百舌傅之一身以明其不然也若夫手抉涿鹿之障綠補衣裳之治如臣無似何足堪擬而爲天下倡則死馬之骨猶香爲衆中先則魚目之珠亦珍惟聖明矜愚恕妄俾全溝瀆之諒批以其言雖似不草草豈敢無端自劃乎爾則推考卽爲入來參政
정조 21년 · 목
予曰今年麥還之收捧何如在學曰春牟多遜於秋牟或有以秋牟代納春牟之還而大抵麥農之免歉旣優故捧糴亦不難矣予曰向來査事今得首犯乎在學曰諸招一如初辭無以査實從他或有所聞故送人詗探而此若不實則究覈猝難矣予曰殿最中下固是不可已者而其代每難得其人矣在學曰金鍾翕一道之內最稱不治擧措或多駭妄丁好南人雖可堪而長湍自是孔路大邑難於爲治在好南稍過矣
정조 21년 · 강
遞承旨蔡弘遠魚用謙以申耆丁若鏞代之竝前望也尋遞若鏞
정조 21년 · 강
命前刑曹參議李相璜以遞差捧傳旨
정조 21년 · 목
承旨李勉兢啓言刑曹參議旣以前望點下則前參議李相璜自在當遞而遞罷間無以捧傳旨何以爲之敎曰遞差捧傳旨
정조 21년 · 강
命臺諫牌招啓辭未下前及差代時監察茶時啓辭申後入啓
정조 21년 · 목
承旨李勉兢啓言憲府臺諫如皆有故監察茶時啓辭例於廳坐入啓而允下之後或値牌招啓辭經日始下未差之代開政差出之時承牌分臺則茶時啓辭更爲入稟爻周事甚煩屑此後如此之時茶時啓辭待申後入啓似好矣從之
정조 21년 · 강
命假注書吳泰曾降察廳任
정조 21년 · 목
政院啓言假注書徐俊輔身病猝重請今姑改差允之敎以吳泰曾降察廳任
정조 21년 · 목
以閔台爀爲大司諫韓用鐸爲執義李羲甲爲校理
정조 21년 · 강
命三水移邑事神方等三鎭撤罷事烏梅江以西移屬三水事別害鎭移屬長津事置之長津厚州各兼防守將
정조 21년 · 목
備局啓言頃以烏梅江別害鎭移屬三水府移邑廟坡魚面神方罷置防守將移兼便否道帥臣狀聞後更爲稟處之意行會矣卽見咸鏡監司李鼎運前南兵使李壽鵬狀啓則以爲三水移邑事本府控制三路管轄諸鎭關防之重有非長津厚州之比豈可捨此而退守魚面必欲與背後之厚州强爲唇齒乎厚州魚面之相距殆近百里兼以重嶺險江橫亘遮截脫有緩急無以相援且民情亦多不願移邑一款非所可論神方等三鎭罷置事當初設置非但爲厚州之空虛長津江永合之後便成平陸賊虜充斥必先此地故各就咽喉星羅棋布與三水警急相須雖以厚州言之新設之初官未成樣新集之民難責瞭望三鎭之一朝罷置失之太遽姑爲仍置烏梅江別害鎭移屬事三水則凋弊已甚無以成樣甲山則關防之重不如三水而人民土地不啻十陪則折長補短實合變通之政且以地勢言之烏梅以西當屬三水自是夭成疆界況甲山已有輔夭甘坪等兩社新設則劃出烏梅以西附之三水尤合事宜別害鎭則距三水爲四百餘里間以峻嶺民人來往極其艱辛亦不無吏校侵漁之弊昔聚今散人烟絕少距長津不過爲百餘里而道塗平易耕作魚鹽多靠長津故該鎭之民願屬長津及今割屬實合事宜防守將移屬事當初長津之設鎭也兼以防守將者蓋欲尊其體貌重其節制而今若移屬厚州則長津新設之軍制未免疏虞以厚州言之規模草創形勢孤絕防守之備報警之責不容少緩借以防守之號稍尊其體統係是不可已之事依關西江邊左右防營例今於厚州長津以左右防守將施行似甚得宜請竝令廟堂稟處云三水移邑在厚州雖有聲勢相依之道厚州則乃新設試可之地三水則是古來關防之重恐不可爲彼移此反致其彼此無當之慮且其民情亦不願移則有不可强而移之神方等三鎭撤罷道帥臣難愼之論不爲無據烏梅江以西移屬三水事三水之至凋殘甲山之稍殷盛其來已久久則難變欲捄三水目前之小效永貽甲山無窮之大害則從前至凋殘之三水未必一朝殷盛自來稍殷盛之甲山勢將同歸凋殘諸議雖多以移屬爲便參究利病姑難輕議別害鎭移屬長津見今厚州形便每憂其孤絕而移屬此鎭於長津則便是他邑鎭堡尤無以緩急相須此亦置之爲宜至於防守將不過借其名號而已左右分置別無損於長津似有益於厚州而軍校設施等事亦惟在於自該鎭從便制置宜無煩於地方邑與他鎭堡之弊此則依狀請施行之意分付允之
정조 21년 · 강
命寧越府使尹光顏改差
정조 21년 · 목
吏曹啓言新除授寧越府使尹光顏素患癖積之疾添劇萬無登程之望云身病旣如是沈篤則有難强令赴任請罷黜敎以非實病卽實故云改差其代口傳差出
정조 21년 · 강
以李敬五爲寧越府使口傳也
정조 21년 · 강
還給兵曹總戎哨官金德弼全布論賞草記
정조 21년 · 목
兵曹啓言總戎哨官金德弼柳葉箭全布論賞更爲稟處事命下矣取考各營將官射講節目則五巡全布者以草記請賞載錄而出身將官旣有賞加之例則今此金德弼雖曰閑良旣已全布援用賞加之典似爲慰悅之道請上裁敎以閑良亦爲加資乎此草記還給又啓言金德弼旣是閑良則遽請賞加有違格例誠不勝惶恐第已出身而全布者例蒙賞加之典至於閑良則全布雖同旣非主將監試格外恩典有難議到各道都試之次邊將除援之例似或爲慰悅激勸之道請上裁敎以射會爲邊將則中日當爲守令觀武才當爲閫帥乎此草記還給
정조 21년 · 강
推訓鍊大將李敬懋
정조 21년 · 목
訓局啓言本局集春營入直哨官李盛愚去夜兵曹判書都巡時不通軍號云萬萬駭然嚴棍汰去臣亦有不能檢飭之失不勝惶恐敎以事未前聞老帥節制之鮮弛可知卿則推考
정조 21년 · 강
命來初一日輪對當次人受點後日次待令遞掌令朴崙壽
정조 21년 · 목
崙壽與執義韓用鐸有內外從應避之嫌陳啓乞遞也
정조 21년 · 강
推京畿水使吳載徽
정조 21년 · 목
政院啓言卽見京畿水使吳載徽今春夏等褒貶啓本則邊將無一人居中下請推考允之
정조 21년 · 강
遣承旨詣懿陵奉審摘奸
정조 21년 · 강
元子行講學于集福軒外軒
정조 21년 · 목
諭善尹得孚入見如儀內閣提學沈煥之原任直閣南公轍隨入講說見講學廳日記
정조 21년 · 목
敎曰政官牌招開政臺諫待下批牌招守令署經○以李泰永爲承旨李益洙爲掌令韓晩裕爲同義禁鄭民始爲藝文提學
정조 21년 · 강
遞都總管趙尙鎭副總管柳焵
정조 21년 · 목
敎曰總管中時帶詞訟人許遞
정조 21년 · 강
召見藥院提調沈煥之副提調李翼晉于誠正閣
정조 21년 · 목
請診也○予曰五經百選已始校準耶檢校待敎沈象奎曰方與抄啓文臣申絢等同爲校準矣予曰凡例須更詳定以進也象奎曰庸學序非禮記經文而入百選之數則低一字書之以示別於經文而亦無減於元數未知如何乎予曰如是好矣而五經中二篇當更爲選入以足其數耶只擧大數而稱百亦何妨也或有以爲經書不可選而此是述而不作之意只爲誦讀之便簡亦非頒行之書則未爲不可矣予敎承旨李泰永曰此書承旨在嶺藩時使之謄上而其時書寫營吏今皆上來渠以鄕吏謄此御定册子刊本大有榮矣泰永曰渠輩以鄕外小吏得預此役萬萬榮耀矣初次謄出時陜川郡守黃運祚適來營下大加贊賞矣予曰其書法典實沈着自作一體諸道啓書皆莫能及今此謄刊不但爲其筆也近來筆體率多浮輕亦有微意寓在其間矣予又曰黃運祚亦工於筆命書春秋將以入榟以乃家人書此書尤可貴其爲吏役亦有廉聲矣泰永曰約已愛民果爲善治矣沈煥之曰日熱轉甚而元子宮講席房室甚窄三庚間姑停似好矣予曰所讀之卷畢講後當與諭善更論其停否矣
정조 21년 · 강
命吏曹參判徐邁修差獻官李書九之代以入直玉堂上番差大祝金近淳之代仍飭編校諸臣勿爲差祭
정조 21년 · 목
敎以當該吏曹堂上徐邁修推考獻官李書九代以當該吏曹堂上塡差大祝金近淳之代以入直玉堂上番塡差此後編校之役承命諸臣勿爲差祭
정조 21년 · 강
遞吏曹參判徐邁修參議金祖淳以洪明浩魚用謙代之竝前望也
정조 21년 · 목
邁修差祭祖淳未肅拜也
정조 21년 · 강
命抄啓文臣李東萬所帶臺職許遞
정조 21년 · 강
汰注書金履永柳遠鳴改差假注書尹致永李覲吾仍飭假注書望以近不爲之之人擬入關東功令生賜第人沈普永擬侍從窠鄭元善陞擬貶下察訪之代
정조 21년 · 목
因假注書李覲吾望單敎曰朝筵亦有飭敎而近來注書首望非李弘謙卽李允謙非右兩人亦只是尹命烈此人等作爲渠輩私物長在堂后傲然自處以實官所謂實官反仰三人之口不知主客易處之爲可愧且況抄啓文臣近因炎暑不爲講製則除非印所編書者外時或擧風於上注書屢勤飭敎則又不擧論者尤豈不該然乎且以外方人參錯擬望飭敎亦何如則向來一二番擧行之後又復抛棄節節駭然當該實注書兩人汰去時假注書竝改差卽以近不爲之之人擬入關東功令生賜第四人之中其所收用者江原都事沈普永一人而已其外三人一雖作故一雖七十老人又其一卽今差代之鄭元善也旣賜第之後若不拔例奬用則此後雖十設此試渠輩但當望望然去不欲于子而來是豈循名責實之擧乎今因注書望筒而覺之都事沈普永今日政擬入於待從現窠假注書鄭元善貶下察訪現窠陞擬此後此等處少加留心對揚事嚴飭銓曹
정조 21년 · 강
命持平金壽祖鄭宗魯差送準瓜守令
정조 21년 · 목
敎曰似此地處先試吏事自昔伊然已有下敎於前吏判而尙不擧行今則又當提飭矣況南臺異於抄選則不爲膺命事未前聞大關後弊亦宜有補郡之擧持平金壽祖鄭宗魯今日政差送於準瓜守令一以試吏事一以存古規
정조 21년 · 강
命金履永還付翰林牌招入直
정조 21년 · 목
政院啓言注書金履永才已汰去左右史不備請令該曹口傳還付翰林仍卽牌招入直允之
정조 21년 · 강
推吏曹參議魚用謙仍命與參判洪明浩待開門牌招
정조 21년 · 목
政院以吏曹參判洪明浩參議魚用謙再違召啓敎以參議只推與參判待開門更爲牌招
정조 21년 · 강
命永興殺獄罪人尹召史獄案令刑判就議大臣仍具意見以聞
정조 21년 · 목
咸鏡監司李鼎運狀啓以爲永興殺獄罪人尹召史事參以該倅牒報申以別歧廉探則尹女最初之供旣曰溺死及其更招不待一杖以磕石致死無難納款者固已可疑則今此所供與忽地變辭有異且其姑之言雖有證子之嫌而吳女尹女均是子婦則其間必無愛憎扶抑而不言死者之有冤只稱生者之無罪至若隣里諸人或證以拯出時酬酢或證以舁歸時聞見朴河三挺身救解甘受綁縳張宗尙乘夜潛縱替被刑杖人情大可見矣若曰當下致命專在竈間石除則當面推擠宜顚而仆且仆從右而與左竝傷者必無是理蓋吳召史之捨命跳下若杵投臼水中石之如鉢如拳者勢必左撞右觸者斤老味獨自抱屍曳上巖險之時惡石之所擦雜木之所罥何處不傷何痕不生乎況觸而傷者其痕深而短曳而傷者其痕淺而長今此臀腿▣䐐間一尺四寸之痕似非生時竈間之致傷且以囚人之情理言之數朔同居有何怨怒之可言査庭所對足見彝性之不泯當進雄縛打之時愚騃村女不知法理之當否只知殺獄之嚴重乃聞文尙之所傳或恐其夫之橫罹驚㥘之中不料如此則生如彼則死一依進雄之所脅持平問之下容易納供嘿想光景理或無怪第營邑之論便作已勘之案固當更加參互務歸停當以臣淺見有難遽議傅生請上裁初覆檢官則推擠致命雖出其招宜加詳覈而不少致愼硬定獄案者不可仍置勿論初檢官永興前府使李漢興覆檢官定平前府使沈公燁竝令攸司稟處敎以更爲就議大臣卿等仍具立意見論理回啓稟處
정조 21년 · 강
還送原任直閣安岳郡守李始源還任狀本更令以其間遲滯委折首實狀聞
정조 21년 · 목
始源以今十九日發行二十五日還安岳任所馳啓敎以還覲之行如矢離弦不待車膏而馬秣兼程䟎進卽奉老宦遊者恒情常道而有甚分心役志之事行邁倭遲若忽知所先之義者其可曰慰倚閭之望盡陟岵之思乎其間委折更卽首實狀聞原狀本還下送此意回諭
정조 21년 · 강
遞承旨韓用和以尹致性代之前望也
정조 21년 · 목
諭善尹得孚入見如儀內閣提學鄭民始沈煥之直提學李晩秀隨入元子講前受音自王制曰止不舍也文義則切磋不舍之義諸侯有爭臣五人不失國之義皆善答無礙出通栍得孚曰如有疑義更賜俯詢元子曰日前所讀疑義亦可問之乎得孚曰宜矣元子曰勝則洗而以請何也得孚曰凡射與投壺之禮賓主年歲相敵則勝者之弟子酌酒使不勝者飮之若卑者得勝則不敢酌酒使尊者飮之故但洗酌以請之而已元子曰不畵地手無容何也得孚曰手容當恭而已則畵地弄手亦爲不恭故也元子曰寢則坐而將命何也得孚曰尊長臥則當跪坐而應對不可直立以臨之使尊者難於酬酢也元子曰掩口而對何也得孚曰恐口氣觸長者故掩之也元子曰客不先擧何也得孚曰客來則主人當先致問禮則然矣煥之曰禮之大經雖如此亦有客先擧問之時是故禮有隨時權宜之道矣得孚曰此說誠然元子曰朋友則言切偲兄弟則言怡怡何也得孚曰朋友有責善之義故言語之間當懇到詳勉而已兄弟則當只盡友愛之情故當和悅而已矣元子曰此章言朋友之信而幷及兄弟何也得孚曰如此處甚多上文忠臣不事二君卽所以明君臣之義而幷及烈女不更二夫蓋一章內不可斷句引用故此章之幷及兄弟亦以是也且言事父則必幷稱事君言事君則亦幷及事夫者其義亦猶是矣○講學廳啓言元子宮小學第二卷今日畢講仍爲溫繹
정조 21년 · 강
頒賜鄕禮合編于中外
정조 21년 · 목
先是乙卯慈宮週甲慶辰下綸音令京外修明鄕飮之禮以致勸孝廣敬之義又命閣臣等裒集歷代鄕飮之儀以備觀覽會大臣有言鄕飮鄕約不可偏廢予以爲鄕約但可行之於一鄕而若自朝家立法頒行則古今異宜易致蔑效而有弊大臣力請頒行遂命竝錄鄕約又以冠昏禮卽先王造端正始之義而鄕曲之中書籍未備命以士冠士昏撮附編末釐爲三編第一鄕飮其次鄕射鄕約其次士冠士昏三月二十四日閣臣等編進賜名鄕禮合編令鑄字所以丁酉字開印至是工告訖敎曰鄕禮合編內入五十件西庫三十件華城行宮五件內閣十件玉堂二件春坊五件漢城府二件外奎章閣五處史庫政院堂后外閣成均館四學議政府備邊司六曹五部各坊八道監營四都留守營三百三十州縣及鄕校書院華城五十二面各頒一件時原任大臣閣臣師傅諭善時任玉堂校正禮堂抄啓文臣檢書官命除繕寫抄啓文臣近來懸吐及校正書寫等役與聞諸臣各一件賜給水原府梅谷書院開城府崧陽書院花谷書院江華府忠烈祠廣州府明皐書院顯節祠呂州大老祠楊州道峯書院石室書院淸節祠坡州坡山書院紫雲書院長湍臨江書院豊德龜巖書院仁川鶴山書院南陽龍栢祠麻田湄江書院金浦牛渚書院交河新谷書院龍仁忠烈書院永平玉屛書院抱川花山書院始興忠賢書院果川愍節書院鷺江書院四忠書院陽城德峯書院漣川臨漳書院淸州莘卷書院華陽書院忠州樓巖書院公州忠賢書院洪州魯恩書院淸風黃江書院韓山文獻書院沃川滄洲書院舒川建巖書院林川七山書院瑞山聖巖書院文義魯峯書院鎭川百源書院懷德崇賢書院保寧花巖書院鴻山彰烈書院連山遯巖書院木川道東書院平澤褒義祠黃澗寒泉書院扶餘浮山書院尼城魯岡書院慶州玉山書院安東虎溪書院星州檜淵書院晉州德川書院尙州道南書院咸陽藍溪書院大邱硏經書院密陽禮林書院善山金烏書院仁同東洛書院禮安陶山書院安義龍門書院丹城道川書院靑松屛巖書院漆原德淵書院順興紹修書院全州華山書院羅州景賢書院綾州竹樹書院光州月峯書院濟州橘林書院長城筆巖書院順天玉川書院南原露峯書院潭陽義巖書院礪山竹林書院寶城大溪書院益山華山書院昌平松江書院井邑考巖書院海州紹賢書院黃州白鹿洞書院白川文會書院安岳鷲峯書院江陵松潭書院原州七峯書院寧越新節祠咸興文會書院雲田書院吉州溟川書院鏡城新烈祠北靑老德書院鍾城鍾山書院平壤仁賢書院寧邊藥峯書院定州新安書院江界景賢書院熙川象賢書院碧潼九峯書院永柔臥龍祠各一件○領議政洪樂性左議政蔡濟恭領敦寧金履素領府事金憙右議政李秉模故右議政尹蓍東家禮曹判書閔鍾顯內閣提學鄭民始沈煥之原任直提學徐浩修徐有防徐鼎修金載瓚徐龍輔鄭大容直提學李晩秀原任直閣金勉柱尹行恁徐榮輔南公轍金祖淳李始源檢校待敎沈象奎徐有榘原任待敎李存秀師傅宋煥箕諭善李城輔尹得孚廣州留守徐有隣知事鄭昌順奉朝賀李命植徐有臣上護軍洪良浩吏曹判書李秉鼎護軍洪仁浩李益運李書九申耆金履翼曺允亨黃海監司李義駿都承旨趙鎭寬兵曹參判姜彝正承旨李勉兢兵曹參議睦萬中參知金載翼副護軍韓晩裕金達淳李尙度李鼎德李肇源金啓洛尹光顏李相璜丁若鏞李翼晉韓用和成大中豊川府使崔光泰應敎李翊模副應敎朴載淳校理朴吉源副校理洪秀晩尹益烈修撰尹序東副修撰尹行直李基讓抄啓文臣李儒修宋知濂金熙華朴鍾淳韓用鐸鄭魯榮金近淳申絢曺錫中洪奭周金履喬金履載金熙洛金熙周洪樂浚金處巖姜浚欽柳台佐李羲甲李東萬韓致應柳遠鳴吳泰曾金履永權晙李明淵李英發尹致永宋冕載洪命周黃基天趙萬元具得魯權知承文院副正字李毅采李弘謙任俊常韓致重李泳夏南度中李允謙兼春秋金良倜掌樂正李述源尙衣僉正南溟學前檢書官柳得恭朴齊家各一件
정조 21년 · 강
召見諭善尹得孚及來待諸臣于便殿
정조 21년 · 목
內閣提學鄭民始曰元子宮小學第二卷今又畢講將就之工與日俱深慶幸何達予曰旣以小學開講則一帙畢講然後始讀他册而小學則常時旣熟讀者雖當初學處不多讀輒能成誦故猶近於容易矣第當極熱則姑爲撤講間讀詩歌優游溫習或早夜淸明之時俾知集字做句之方則亦可爲導達之道矣卿等之意何如民始曰聰明睿智一覽輒誦伏奉聖敎臣不勝讚頌慶忭之忱大抵雖閭閻間兒輩每當盛熱則必令讀唐音長篇李杜等詩以爲疏達性情之道矣來頭極熱姑爲撤講溫習詩歌則豈不好哉
정조 21년 · 강
命關北功令生文山奎等四人道內參奉待窠收用林義謙等三人史記英選一件韓性重等二人朱書百選一件賜給
정조 21년 · 목
直提學李晩秀啓言關北功令生親臨試取時次上入格人依初次次上例施行事命下矣初次試取時次上入格人旣皆付之公都會原額外則今番次上亦當竝付公都會而其中生進九人旣不入於三下以上直赴給分中又見漏於次上公都會直赴中初次試取係是御考事體莫重且此九儒生之初次被選多有優等合有區別施賞之道矣敎以生進九人中文山奎全衡道等二人詩三中而金履牧賦三下居二又有兩歧草三下之任希彥一人右四人道內參奉待窠次次收用其中如有前銜人直長以上窠亦令待窠調用詩三下林義謙策三下金豊澤韓性淳史記英選一件賦草三下韓性重策草三下金星煥朱書百選一件賜給安寶親受○賑恤廳啓言依下敎咸鏡道功令生六十三人處回糧路資從最優例各米五斗錢五兩分給
정조 21년 · 강
命五倫行實印役方外匠手加給十日料布
정조 21년 · 목
檢校待敎沈象奎啓言五倫行實印役時方外匠手十名限一朔以戶料兵布使役矣工役尙未完畢加給十日料布似好矣從之
정조 21년 · 강
罷機張縣監鄭宅興
정조 21년 · 목
慶尙監司李亨元狀啓以爲昨年十二月機張縣監鄭宅興以該邑漁民四十三名同騎四隻船風漂事馳報而前道臣李泰永嚴關沿邑連加搜探矣崔光佑等十四名權已里同等九名所騎二隻船二月十七日自倭境出來左水使及東萊府使前已馳啓而卽接左水使李得駿東萊府使鄭尙愚狀啓謄報則再巡漂民李密守等八名三巡漂民朴於屯男等十二名亦以機張之民去十二月二十日漂入於彼境今始還歸云考準其漂流日子及姓名則果是昨冬漂船中未出來二隻民人其非故漂委折雖爲論列於該營該府問情中而四隻船之漂越倭境同在一日之內當該地方官若能嚴束海民俾不得濫出外洋則豈有此弊乎其在嚴邊禁杜後弊之道不可置而勿論該縣監鄭宅興爲先罷黜罪狀令攸司稟處
정조 21년 · 강
命兵曹參知金載翼拿勘判書權▣御營大將李漢豊左捕將柳孝源重推承旨金達淳禁推尹致性遞差
정조 21년 · 목
敎曰昨日軍號擧行事萬萬駭然當該兵曹入直堂上爲先遞差令該府拿問嚴勘雖以判堂言之目擊做錯而無一言者果非溺職乎當該判書爲先從重推考○承旨洪仁浩啓言昨日軍號頒布事査問巡廳及巡邏營門捕盜廳則左右巡廳右捕廳依兵曹所頒頒布云左捕廳及御營廳則四字中抄其二字而頒布云當初錯頒雖緣兵曹之不察而兵曹所頒之軍號惟意刪減者事未前有萬萬駭然該營大將該邊大將所當重勘而本院無可施之罰何以爲之乎敎以該營事雖甚駭然專由於兵曹之做錯當該大將爲先從重推考該堂之來言政院要令轉稟者尤爲可駭而承宣旣聞之後不卽提稟承宣事亦甚駭然昨日坐直該房承旨禁推右位承旨遞差○御營廳啓言軍號事體何等嚴重而昨日兵曹所頒軍號本廳入直千總任意刪減者萬萬駭然入直千總黃泰彥爲先汰去而臣亦有不能檢察之失不勝惶恐○左邊捕盜廳啓言昨日兵曹所頒軍號本廳入直從事官任自刪減者萬萬駭然從事官朴祥煥爲先汰去而臣之矇不檢飭不勝惶恐
정조 21년 · 강
以李益運李魯述爲承旨前望也
정조 21년 · 강
吏曹判書李秉鼎疏陳李鎭斗甄復事引咎乞遞賜例批不許
정조 21년 · 목
疏略曰臣望實俱淺神精漸落政注之信心而物情難平筵奏之率口而推緘相續絲毫無補尤悔徒積政擬治疏丐遞此際大僚以李鎭斗甄復事有囚吏之擧而其所執言以鎭斗忠義差除之出於兇逆爲不當甄復之端臣聞之未半自不覺體粟而魂Ꝼ臣與鎭斗自是素昧年前待罪關東時因安峽民狀始知鎭斗曾宰是邑有治績在民叨銓以後取閱政案則鎭斗之在任遭故爲十四年適又前後甄復已出十窠故欲於忠義出身中亦擬一望以鎭斗首擬以出六而未經守令之李厚瑾洪龍燮備擬副末此豈有毫分顏私於三人者而然哉今忽以千萬意慮外所不知所未聞之事歸臣於不審之科者何其欠諒之甚也只憑政案何以知其初仕之出於何手若或以此爲拘則又何落仕以後十餘照望而禁都僕主部官宗主亦爲累擬於四五年來耶臣雖萬萬無狀矢心藉手以事吾君者只是此箇義理非但同朝之見諒庶或聖明之俯燭而今乃因一泛擬之政望橫遭情外之誚責撫躬慚痛尙誰咎哉惟當杜門韜面抱羞自靖而已銓地一步便成鐵限官職去就初非可論伏乞亟削臣銓衡之任以謝公議
정조 21년 · 강
正言洪致榮疏陳時弊四條賜批仍罷備堂金持默金文淳閔鍾顯權▣李秉鼎李書九南公轍職
정조 21년 · 목
疏略曰向日賓筵大僚有久任臺閣之請自上亦有另擇之敎臣於伊時雖以未及處置之故獨逭於多臺竝遞之中而自顧私義有難仍冒伏乞亟遞臣職臣於目下數事有不勝駭惋者玆敢附陳焉臣竊鷼我殿下以明義理振紀綱爲制治之本而第於近日刑政之間猶不無一二失中者以致義理之或有不明紀綱之或有不振逆竪凶種之不施當律竄棘海島已爲失刑而末又蕩然或移置近畿偃息依舊或防守疏略來往閃焂是以亂賊無所知懼人心恬不爲怪卽臣所謂義理之不明也淸安民之謀害土主是何等大變而爲方伯者不卽捕治巨魁逃躱抱川人之敺辱隣倅亦係非常之變而爲守令者拘於顏私不以法治之卽臣所謂紀綱之不振也此實由於臺閣之官討逆不誠藩邑之臣按法不嚴而若究其本則臣愚竊恐殿下之於刑政恩常掩義弛而不張末流之弊遂至以下犯上以賤凌貴駸駸然義理晦而綱紀頹則此豈非大可憂懼者耶伏願亟從三司之請益思闡明義理之道當該藩邑之臣捧現吉嚴處以爲振刷紀綱之方焉且伏念政謨得失生民休戚專係於公卿大夫之各修其職而近聞籌司之坐公堂之會民憂國計視若楚越評酒論色作爲茶飯譏笑諧謔全沒士夫之體貌鄙語俚談無非街巷之口氣而家居會朋又或至於皀隸賤技狼藉在手問其官則卿大夫之職也語其事則牧猪奴之戲也其爲貽羞淸朝傳笑四方果如何哉至若銓衡之地淑慝未辨忠邪相混固爲世道之深憂近日政注或有眼駭而心惑者臣不欲歷數盡論而至於李鎭斗之發跡於幽闇不正之蹊與驥顯翼魯同一輩流而爲世所廢者久矣自發跡至久矣二十六字抹下今忽擧論於注擬之間至再至三有若奬進者然抑何意也臣謂當該銓官亟施譴削之典斷不可已也批以所陳當留意而淸安民不卽捕治之方伯抱川人不以法治之守令嚴處事道伯邑倅皆新除何暇及爲乎不允近來籌坐之飭使頻爲欲寓勞逸之義則無其效而有其害評酒論色諧謔鄙語等說至登於爾疏得此梁楚均有瓜田之嫌飭敎以後赴坐堂上武將外竝罷職家居會朋賤技在手事誠有是也有辱朝廷風聞何可盡信當該銓官事前所無礙注擬者爾何把持乃爾乎不允爾其勿辭察職
정조 21년 · 강
判義禁金華鎭疏陳情病乞遞賜例批不許
정조 21년 · 목
因柱國呈辭敎以許遞
정조 21년 · 강
命此後改印啓目以印文後錄啓下著爲式
정조 21년 · 목
禮曹啓言咸鏡監司關粘連明川府使牒呈內本府印信鑄成年久篆畵磨刓無以憑信改鑄下送事粘關矣請印信令該曹急速鑄送舊印信削篆上送事行移允之敎以印章篆畵亦關時象前此已有嚴飭使之看品於該房承旨下送之意定式矣然而官府不察工匠取便印畵之不分明與前無異云此後改印啓目以印文後錄啓下然後下送事亦爲定式
정조 21년 · 강
命時囚金載翼放送金達淳罷職
정조 21년 · 목
義禁府啓言前參知金載翼原情以爲軍號法意何等嚴重而不能審愼至以四字矇然頒布事未前有罪合萬殞云所當請刑而曾經侍從請議處敎以騎省故事有滿紙幾十百字書下之時若使此囚當其時盡謄全本而頒布三營之宮城巡哨八牌之街路邏騎一番傳呼答呼已過五更三點似此騎堂在騎省故何物的對之入直將官節該書送於主將由前由後莫非此囚之罪而歸之有情足關師律屬之昧例遞差亦可持爲附過放送又啓言前承旨金達淳原情以爲昨日坐直院中之時果有騎堂來言之事而未諳事實之如何只知軍號之莫嚴雖聞而不能提稟此莫非渠愚迷溺職之罪云請金達淳杖八十收贖奪告身三等私罪施行敎以身居喉舌之任耳聞騎堂之質疑目擊衛軍之疊呼曰以干渠甚事漫漶推託其用意之犯甚於騎堂之無情罷職放送
정조 21년 · 강
命咸興囚嚴老味刑配江陵囚金光云酌決長湍囚金成得嚴訊得情
정조 21년 · 목
咸鏡監司李鼎運狀啓以爲臣於莅任以後道內殺獄文案親執考閱咸興府嚴老味獄事實因明白詞證俱備曹啓道査已成鐵案而反覆詳究終有所一二可疑者若以拔鬚批頰穢物塗口爲老味斷案則俱非法文可死之條況指使者渠之五寸叔尙直也若以蹴踏敺踢作爲殺死之左券則老味之革履小得之草鞋迭相猛踢荊寶之致命未必專由於老味之足勢而老味則遽爲正犯小得則晏然自在以干證人金奉乭招觀之老味小得始因荊寶之泥醉不至犯手及其尙直之號令捽曳庭中無所不爲云則無論拳敺足踢一則尙直二則尙直也特以諸招中無尙直手犯二字幸免元犯而此獄頭臚莫過於尙直出於檢官之牒則公議可見苦主之舁往必於尙直之家則首從自判姑捨指使之尙直歸罪聽令之老味者殊欠審克之道以臣愚見尙直之爲正犯斷不可已臣方欲擧實狀聞仰請處分行關咸興府尙直爲先捉囚矣尙直已於月前物故云使荊寶未得償命於必償之人論以獄情誠甚可惜臣之謬見明知其尙直之爲首老味之爲從而今因尙直之已斃遽改初見以當初懸錄之老味循例登啓仍請依前同推實非對揚欽恤之意更令該曹稟處○刑曹啓言咸興府殺獄罪人嚴老味獄事道臣傅輕之論不無意見而以獄情言之老味之乘憤施毒出於辱其父也尙直之橫當號令不過麤氣所使想像伊時光景雖無尙直之指使以其子爲父雪憤之心其不顧要害恣意敺踢勢所必至然則捨其敺踢致死之人而欲換元犯恐未知十分穩當請罪人嚴老味各別嚴刑期於取服之意分付道臣敎以一獄兩犯有違於獄理且況兩人中一人徑斃則區別首從到今無其路而設令生者所犯眞可爲正犯究其犯手由於爲親之彝性考之律文亦有參恕之可以傍引者嚴老味之一味同推殊無意義若此則死囚之案正犯雖物故必於千連髣髴之類强覓一漢充定其代如保軍之逃老寺奴之物故乎金石之典自有一副關和而鎖銖不可踰越老味之決勘無容更議分付道臣卽爲刑配後狀聞○江原監司徐有防狀啓以爲江陵府殺獄罪人金光云拔例査究事發關嚴飭於主同推官矣主推官江陵兼任襄陽府使柳憲周同推官三陟府使兪漢雋牒呈以爲大抵此獄全是疑案今當會推多般究覈而其所納供與前後檢推之案無片辭牴牾終無新疑可執之端自初可疑者光云之於最甲元無殺死之心而不過譏弄之事金女之救解看證只是扶曳之光景而不見拳踢之實狀但於死後檢驗胸膛囊腎兩處要害被傷致死昭不可掩而原其本情實非戕殺之計論以傷處亦無參證之詞則必是醉中相戲之時有若角牴之狀或顚或仆不知不覺之際自致要害之見傷適會癘疾之致死此外別無疑緖之可得亦無意見之可論云罪人金光云捉致營庭臣與參査官原州判官洪養默橫城縣監閔百恒眼同親覈蓋此光云之自初至今所以爲藉口者卽不過染病與觸傷兩款語以渠掉脫之招作爲原恕之論終非重獄體之道而就其中觸傷一款因其供語想其閧場或木無一半分可疑之端而亦不能明的爲說則只當以傷處與看證爲歸以言乎傷處則胸膛之硬靑也腎囊之膨突也論其輕重腎囊爲最胸膛次之若以腎囊傷處歸重則最甲致死在於五月廿六日行檢在於六月初一日而雖當暑月壞爛之時囊根之突如臥苽向腹直亘者若是顯著則無論拳踢與顚觸可知其致命之因此爲祟而無冤錄有曰小腹腎囊俱是速死處致命之傷當速死處則不得過三日云而最甲之致死乃在於被踢八日之後者抑何爲祟又若以胸膛傷處歸重則腎囊比諸胸膛尤爲緊要而其所可疑者又復如許則何可捨速死處觸損而乃又歸稍緩處傷痕乎此已屬可疑以言乎詞證則伊時之或捽或壓若蹲若懸之狀雖有金召吏之證招而渠亦在遠望處不得詳見其要害處之踢打云則此亦屬可疑實因詞證若是不明則殺死之獄外此實因詞證而恐無以直歸償命之科今當親覈之時聽其言觀其貌卽一愚蠢沒知覺之漢其所供招一直以或曰染病或曰觸傷至以爲當初事端不過泥醉中一時戲劇畢竟死者之死祟於病祟於觸無以知得而渠則一無所犯與前後供招如出一板考諸檢案而旣如此察其言貌而又如彼其所疑晦終無以剖柝前後道査曺讞雖專以看證之不分明有所起疑而臣則以爲竝與實因而俱屬可疑疑則從輕似合於審克之道今該曹稟處敎以前不有旨之說到不過曰邂逅之可疑而僉見曰以詞證不備卿則又以爲竝與實因而不緊着云爾則詞證實因相左而犯手亦近於邂逅三條惟輕之端有如此此獄勢將付之生道豈有他議乎金光云獄案卿其卽爲酌決事令政院回諭○京畿監司李在學狀啓以爲長湍府殺獄罪人金成得尹朔不里及應問各人等捉致臣營與參覈官楊州牧使吳鼎源果川縣監金履裕眼同盤覈至使兩囚共作敺踢時貌樣面稽心會於供招之外而成得之爲元犯終無可疑大抵避死趨生人之常情則朔不里之無一言推諉而自爲元犯者殆不近理而其間事狀實有所不得不然者成得踢腹之狀非但衆人之所未見朔不里亦未見之故不得指告於檢庭而朔不里之踢脇衆人之所目覩而立證也故檢官以其兩處傷痕竝歸之於朔不里則朔不里實無回避之路不得不以踢脇自服及其成得就捕後足踢下腹之說發於店漢對質則朔不里始乃力驅元犯於成得而成得亦不能自明此蓋事勢然也至於曰前曰後或左或右之說雖似疑眩果亦實際朔不里則立於右邊稍後而以其右足飛踢正撞於右脇成得則立於左邊稍前而以其左足橫踢至及於下腹而其踢之不用右足而用左足者非常時之便用左手足也蓋其所立處逼近於鷄商左邊渠之右足無可用之勢故也且因鷄商之被捽半臥雖以左足之不便亦可踢其下腹而下腹卽腎岸上也若被猛踢必當卽地致命而延至經宿者可見左足之踢不及右足之猛也脈錄中心坎臍肚俱是速死處而心坎傷處則非在當中處也稍下而近於脇間其所切要與當中處稍間云者檢官所論不無意見且以形色分寸言之心坎則微硬而分寸差小臍下則堅硬而分寸倍大受傷輕重可以推知況其生前之下腹衝亘死後之腎囊浮高亦爲受傷最重之明驗則當以臍肚傷處執爲致命根因而律文中共敺致死者以致命傷爲重而又以下手重爲首則致命傷卽臍肚也下手重卽成得也成得於此烏得免元犯乎心坎傷痕非不緊要而比臍下則差輕朔不里所犯非不兇獰而比成得則稍異一獄兩囚之累年未決者旣不可竝溥罪疑亦不可竝令瘐死則憑其傷處之差重差輕定此罪囚之元犯干犯獄體所在不容但已罪人金成得依前同推尹朔不里勘以次律恐合法理令該曹稟處○刑曹啓言長湍府殺獄罪人金成得之足踢下腹渠旣自服況屍帳痕損比諸朔不里所踢傷處不啻倍簁且足勢雖有左右輕重臍肚旣係虛怯則左足之踢亦足以致死成得當爲正犯朔不里當爲干犯道臣査啓儘有意見請罪人金成得依前嚴訊期於得情朔不里以干犯照勘之意分付允之
정조 21년 · 강
召見法聖僉使李東憲于重熙堂
정조 21년 · 목
予謂東憲曰向日漕運時風勢乖常爾獨何以利涉乎東憲曰王靈攸濟矣予曰自發船時幾日來泊乎東憲曰四十四日始抵泊矣予曰中道無遲滯之弊乎東憲曰中道遭風故未免遲滯若順風時則不至四十餘日矣予曰本鎭如有弊瘼詳達也東憲曰本鎭別無他弊而長城高敞大同米不於法聖捧納而捧納於沙浦自沙浦到熊淵始爲裝載而許多石分載流下之際動費多日每不及於漕倉發船之期且兩處裝載旣難一齊發船而自法聖至古群山南風爲便自熊淵至古群山東風爲便東南風候待之際彼此船隻不免落後參差其間漕卒之呼冤已無可言而本鎭之弊無過於此矣予曰此乃戊申年柳匡天上疏陳弊之事乎東憲曰然矣予曰自沙浦至熊淵陸路幾里乎東憲曰爲三十里矣予曰非水伊陸則何以輸運耶東憲曰漕軍輩皆擔負輸去矣予曰爲弊果如此當使籌司草記變通矣
정조 21년 · 목
持公事入侍也○予敎承旨曰昨日籌司坐起進參備堂現告人中衆所共知實故人初不進去者當不入於現告以此區別可也又敎都承旨趙鎭寬曰卿家所儲朱書分類今此取覽則凡例極爲精詳此是故知事姜浩溥所抄輯云其工夫可知矣其凡例與程書分類果如何耶鎭寬曰與程書分類有異而與事文類聚略相似焉或問箚疑無有遺漏其該洽則極矣但卷帙浩多故未及校準或不無文字間訛誤處而故相臣兪拓基曾見此書亦爲歎賞矣予曰此書實合印行而任其束閣則終爲可惜矣予於朱書嘗欲作一部全書博極無遺而其凡例最難蓋大全則以詩文載於卷首此乃文集體也恐非朱書之本義未知何以則能盡美耶竝與經書章句註釋之文而皆彙分類聚至於退溪記疑尤菴箚疑及金昌協李宜哲所錄亦皆收錄以備詮釋爲好耶鎭寬曰朱書甚爲浩多欲爲便覽則似無如以類彙分之爲簡當矣
정조 21년 · 강
命前大將李柱國兼察總廳
정조 21년 · 목
政院啓言總戎使金持默罷職事命下矣將兵之任不可無總察之人何以爲之乎敎以雖以武將寬恕堂堂廟堂之上若體不問蒼生問鬼神之存戒則蒼生尙矣鬼神猶不可何暇及於酒色乎晏然自同無故循例兼察武將亦卿宰決難强迫前大將李柱國兼察牌招聽傳敎
정조 21년 · 강
左議政蔡濟恭箚請譴罷備堂明白査處賜批
정조 21년 · 목
箚略曰卽因諫臣疏有備局諸堂罷職之命矣聖朝幸無闕事三司之章八方之狀入夏以來尤極稀闊赴坐諸堂之寅而入申而退者別無公牒之埋頭者則經稟大僚一番揮灑之後時或閑談以待申刻之至其勢固也然備局古之巖廊也群龍濟濟惟國事是謀鄙悖之說戲謔之談何可於是焉發之評酒論色四字旣登於臺章則豈不駭歎於聖心而至下一竝譴罷之命乎雖然十數諸宰似無同然之理若或以不然者勒歸之同然之科則當之者不特以爲冤且悶也在朝家綜核之政亦不免太涉▣圇豈無別般査出俾免䵝䵢之道乎伏願明白査實以爲處分之地焉批以諸宰之混命譴罷者非不知璞碔之相雜也今見卿箚深得大臣之體依施仍敎曰此批答遣史官傳諭査處一款旣從箚語且於禮使之道宜有區別處分合辭請牌已允下臺臣當入來入來後該房問當該備堂姓名捧傳旨其餘諸宰傳旨勿施
정조 21년 · 강
右議政李秉模以備堂譴罷事及李秉鼎箚語陳箚引咎賜批
정조 21년 · 목
箚略曰臣伏見正言洪致榮上疏批旨不勝惶懍靡措之至籌司卽百僚具瞻之所四方儀表之地縱不能一循繩墨周旋禮樂下之不至道私事聘私談聞諸老成猶有傳者況評酒論色在私室而亦萬萬可耻者乎只緣如臣者忝在董正之地旣不能裨補民國又不足標準卿士乃於堂堂籌謨之會任他放倒至登章牘若論其罪臣實爲首而薄罷之典只及諸宰臣乃當罪而不罪其於尊朝廷振綱維之道爲如何也且伏念現告中諸人未必人人皆有是失現告一出擧被傳笑有改無勉固不害爲各自修省之資而終恐有欠於體群臣之義區而別之只造次間事耳伏乞聖明先降威罰於臣仍令政院査問其實改捧現告以嚴國體焉臣於前吏曹判書李秉鼎疏中欠諒之語大有所難安者李鎭斗之不可擬議於甄用不在多言其所收擬必不過不知來歷臣固深諒其情故捉囚政吏稍示規警而止耳不然筵奏其罪可也箚請其譴可也豈止於囚吏而已乎至於落仕以後十餘照望四五年來亦爲屢擬云云又何其失言也前後銓堂之照擬無論某人某手其爲不審也均矣若曰只憑前人之屢擬而錯擬云爾則誠無足怪而有若以不責於彼獨責於此謂不見諒之甚則不成事理彼之甄復在於今年臣之覺得在於此時非以前之擬者爲無其失後之擬者獨致其責也臣之初意曹吏見囚之後自當覺非而警惕矣今其疏擧出於意外而歷擧屢擬之官名且以素無顏私等語張皇分疏從今以後雖屬隄防無一言相警否乎莫非臣人望素輕不能彈壓之致此亦宜斥之一端竝乞矜諒焉批以卿之辭巽過矣附陳所引亦過矣安心視事仍命遣史官傳諭
정조 21년 · 강
京畿監司李在學以洪致榮疏語陳疏乞遞賜例批不許
정조 21년 · 목
疏略曰臣伏見正言洪致榮疏本則以抱川人之不以法治之至請該倅之嚴處臣於此誠有所不敢安者略以事實仰陳之前月旬間狼川倅以抱川店人輩縛打邑隸侵困官行之狀有所論報者臣嚴關於本邑同犯諸人一竝捉囚仍令窮覈分首從報來而其時卽新舊官交遞之際也首倡三人則舊倅已爲捉囚於發行之前隨從九人則新倅又爲査得於赴任之後嚴治詳覈論列以報故首倡三人則屢次施刑照律定配隨從九人則或施刑或加杖以放之意已爲題送於邑報矣此事顚末蓋如此或者臺臣未及詳聞耶凡係道內事無大無小皆是道臣之責而況此事旣有關由於臣者則苟論不職之失臣實當之其於已遞之舊倅方到之新倅何有哉伏乞將臣所帶藩任亟命遞改
정조 21년 · 목
致榮避嫌以爲臣於日昨請免之章以備堂事有所論列矣此事傳聞狼籍有識憂歎臣竊附風傳論事之規粗效官師相規之義欲使有者改之無者加勉而已臣旣非參見於籌坐者則顧安得以某也如此某也不如此區別於其間耶臣又於左相之箚尤有所慨然寒心者自古臺閣之風聞言事在例則然今此所論卽不過規警之意則此胡大事至有査覈之擧耶白首黃扉身居大僚名位亦已極矣聖恩宜欲報矣如聞事關廊廟之言則其在董率之地當以不能檢飭諸宰致有人言之故痛自引咎使各勉勵事固當然而今反忙急上箚滿紙張皇無非掩護周遮之言孤員聖恩事之不誠之失固所難免而末又至有請査之語所謂請査者將於何而査得耶將欲査問於諸宰則諸宰孰肯曰吾則不然將欲致問於臺臣則臺臣之風傳論事不可指的則待臺閣又何其輕侮之至此極也至於右相之自引初雖得體而畢竟請査又未免見誤於僚相臣亦爲之慨惜也緣此一言風聞論事之規其將廢却而不行矣設令臣或有備堂姓名之因風傳得聞者到此地頭決不敢使臺閣古風緣臣而壞了臣雖重被譴罰區區執迷有難自回矣臣旣累次辭免今又所遭如此以彼以此其何可一刻晏然於臺次乎請命遞斥臣職批以滿紙噴薄之說侵斥大官凌踏備至職在風憲之地者不識朝體若此尊臺閣自尊臺閣敬大臣自敬大臣爾何可一刻晏然於臺次乎爲先罷職諸宰豈可置之䵝䵢之科乎況於其中多有緊任則尤不可一味久曠現告傳旨之尙不捧入豈有如許國體該房承旨爲先從重推考斯速捧入
정조 21년 · 강
命平安兵使任嵂重推抄上武士還下送待歲末更爲抄上監營抄上武士金啓默等壯勇衛差定仍飭北道道帥臣以騎射步射絕等人趁臘初選上
정조 21년 · 목
壯勇營啓言平安兵營抄上武士鐵箭擧沙試藝及監營武士更試後後錄以入而安思國則謂有臂病末由應射云故不得更試而兵營武士兩人鐵箭之俱未及一百八十步者前後申飭之下其所抄上極爲駭然請該兵使任嵂爲先從重推考武士等還爲下送使之各別勸課待歲末更爲抄上之意分付平安兵營武士折衝金錫振鐵箭一矢一百五十八步二矢一百七十二步三矢一百六十四步沙十五斗能擧預差出身宋應瑞一矢一百六十步二矢一百五十六步三矢一百六十步沙十五斗不擧監營武士出身金啓默一矢二矢竝一百九十二步三矢一百九十八步沙十五斗能擧訓長折衝李尙謙一矢一百六十四步二矢一百七十步三矢一百六十四步沙十五斗不擧從之敎以監營抄上武士金啓默官射二百步之二步不及者勝於私射二百餘步爲先壯勇衛差定給官馬來頭當親試訓長之遠射亦近二百步渠之實才可知壯勇衛亦爲差定以爲一體親試之地尙武之政西北何異而觀於今番抄啓儒多而武少南北兵使之不爲勸課亦可推知嚴飭騎射步射絕等人趁臘初各以一二人選上事嚴飭道帥臣
정조 21년 · 강
命長城高敞兩邑大同米自明年竝納于法聖漕倉
정조 21년 · 목
備邊司啓言法聖漕倉差使員李東憲領運上來後歷見臣等以漕倉弊瘼中沙浦分載之法實爲漕卒難支之弊不可不趁卽變通云堂上鄭民始待罪湖藩時亦嘗稔知此弊漕卒輩稱冤中細瑣之端有難盡擧而最切悶者長城高敞兩邑大同自本邑捧上出給漕卒而本邑捧上之際欲施民惠不恤卒冤比漕斛輕捧故上納之際每致欠縮其弊一也兩邑大同捧於沙浦而沙浦卽海曲也大船不能運下以小船次次分載至三十里熊淵始爲裝載故四千餘石分載流下之際動費多日而若遇風雨則淹滯數旬每不及於漕倉發船之期且熊淵本多螦蟲故船隻留泊之際輒致蟲傷其爲弊二也兩處裝載不能一齊發船到古群山始爲作綜而自法聖至古群山南風爲便自熊淵至古群山東風爲便東南之風旣不可一時齊吹則候待之際自不免前後參差爲此四船之追到雖得便風而未發每有愆期阻風之患其爲弊三也細節之外巨弊如此漕卒之呼冤不已而特以更張屬耳之故不敢遽爾陳請矣大抵兩邑稅大同自來捧納於漕倉而間因本道居臺臣之陳疏有此分載之擧漕倉屬邑之道里稍遠比兩邑加倍者亦皆竝納於漕倉則兩邑之獨稱民弊者未必盡出於公言徒致有乖於漕法行之十年弊端益甚若不使兩邑自納則必依前竝納於漕倉然後可除漕卒之弊自明年一依漕倉本法長城高敞兩邑大同米竝納於法聖漕倉使之同爲裝發事更爲定式擧行之意請分付該道道臣允之
정조 21년 · 강
施賞捉虎壯勇軍
정조 21년 · 목
該營啓言本營牙兵等私獵於東郊矣小虎一頭捉得封進而捉虎軍姓名別單書入捉虎軍別單先殺牙兵崔益景木三匹布一匹再殺牙兵林德恒三殺牙兵車大謙各木二匹布一匹
정조 21년 · 강
命安岳囚任希卨長淵囚李得春依道啓傅輕